બીજો પૉઇન્ટ છે સુંદરવનનાં જંગલોની પૃષ્ઠભૂ. આ ઠેકાણે અગાઉ ભાગ્યે જ કોઈ હિન્દી ફિલ્મ બની હશે. ભરબપોરે પણ તડકો માંડ જમીનને સ્પર્શે એવાં ગીચ જંગલો, સાપની જેમ ફેલાયેલી વાંકીચૂકી દરિયાઈ નહેરો અને એમાં આવતી ભરતી-ઓટ, મગર, હરણ, સાપ (હવામાં ઊડતા સાપ!), તોતિંગ મગરમચ્છ, તારામઢેલું આકાશ, અનોખા કરચલા અને પક્ષીઓ ઍન્ડ અબોવ ઑલ, ધ ગ્રેટ રૉયલ બૅન્ગોલ ટાઇગર્સ આ બધું ભારતમાં હોવા છતાં કોઈ ફિલ્મ-મેકરે એને કૅમેરામાં કેદ કર્યું નથી.